GRAD NOVI MAROF
Priopćenje za medije

Gradonačelnik Jenkač ugostio mlade vatrogasce koji su izborili plasman na državna natjecanja
Gradonačelnik Grada Novog Marofa Siniša Jenkač upriličio je prijem za mlade vatrogasce iz DVD-a Remetinec, DVD-a Novi Marof i DVD-a Završje koji su svojim rezultatima na natjecanjima izborili plasman na državnu razinu. Prijem je bio prilika za čestitke natjecateljima i njihovim voditeljima, ali i zahvala svima koji svojim radom i zalaganjem pridonose razvoju mladog vatrogasnog naraštaja.

Uz gradonačelnika, okupljenima se obratio i Nedjeljko Vukalović, predsjednik Vatrogasne zajednice Grada Novog Marofa i Vatrogasne zajednice Varaždinske županije, zamjenik predsjednika Hrvatske vatrogasne zajednice te dopredsjednik Međunarodne vatrogasne organizacije. Mladim vatrogascima čestitali su na dosadašnjim uspjesima i poželjeli im puno sreće u nastavku natjecateljske sezone.

– Ponosni smo na naše mlade vatrogasce koji svojim rezultatima pokazuju koliko se truda, rada i predanosti ulaže u vatrogastvo na području Novog Marofa. Iza svakog uspjeha stoje brojni treninzi, odricanja i podrška voditelja, mentora i cijelih vatrogasnih društava. Posebno me veseli što se djeca i mladi uključuju u vatrogastvo jer ondje, uz znanja i vještine, razvijaju odgovornost, disciplinu i osjećaj za timski rad. Grad će i dalje podupirati rad naših dobrovoljnih vatrogasnih društava, koja imaju važnu ulogu u životu naših zajednica – istaknuo je gradonačelnik Jenkač.

Četiri ekipe ostvarile su plasman na državnu razinu
DVD Remetinec ostvario je zapažene rezultate u dvije kategorije. Ekipa muškog podmlatka osvojila je treće mjesto na županijskom natjecanju, dok je ekipa ženske mladeži zauzela drugo mjesto. Obje su ekipe ostvarile plasman na državnu razinu, no nastup muškog podmlatka još treba biti potvrđen, ovisno o tome hoće li se državno natjecanje održati i u toj kategoriji.

Voditelji ekipe muškog podmlatka su Antonio Belečetić, Patricija Pofuk i Lucija Pofuk, dok žensku mladež vode Antonio Belečetić, Matea Adlašić i David Kopjar.

DVD Novi Marof na državnom će natjecanju predstavljati ekipa mladeži koja je sudjelovala na Vatrogasnoj olimpijadi i time ostvarila izravan plasman. Na županijskom natjecanju osvojila je peto mjesto. Voditelji ekipe su Danijel Horvat i Nikola Purgar.

DVD Završje predstavljat će ekipa muške mladeži koja je na županijskom natjecanju osvojila drugo mjesto i tako izborila nastup na državnom natjecanju. Voditelji ekipe su Jurica Novak, Ninoslav Piskač i Mihael Boltižar.

Ostvareni rezultati potvrđuju kontinuiran i kvalitetan rad s djecom i mladima u dobrovoljnim vatrogasnim društvima na području Grada Novog Marofa. Osim natjecateljskih uspjeha, sudjelovanje u vatrogastvu mladima omogućuje stjecanje korisnih znanja i vještina te razvijanje odgovornosti, discipline, solidarnosti i timskog duha.

Važnu ulogu u tome imaju voditelji i mentori koji svojim znanjem, strpljenjem i predanošću pripremaju mlade natjecatelje i potiču ih na daljnji napredak.

Gradonačelnik Jenkač svim je ekipama i njihovim voditeljima čestitao na postignutim rezultatima te im poželio uspješan nastup na predstojećim natjecanjima, uz želju da i dalje s jednakim entuzijazmom predstavljaju svoja vatrogasna društva i Grad Novi Marof.

Ekipe
Ekipu muškog podmlatka DVD-a Remetinec čine Vita Valjak, Rafael Koren, Teo Turković, Hana Kuček, Adam Žugec, Jakov Koren, Viktor Mezak, Vito Đuranec, Borna Kopjar i Lea Hrgarek.

Ekipu ženske mladeži DVD-a Remetinec čine Sara Turković, Ela Žugec, Stella Đuranec, Lana Plantić, Tena Plantić, Lana Vuradin, Vita Valentak, Eda Ptiček, Nika Vukalović, Hana Vuradin i Ana Tuk.

Članovi DVD-a Novi Marof su Simon Sabolek, Pavel Žugec, Ivan Ključarić, Karlo Žugec, Leonardo Luger, Willy Čikan, Ramon Marić, Andrej Šafran, Leona Habijenec, Laura Kopjar i Daria Smoljanec.

Članovi ekipe DVD-a Završje su Pavao Čovran, David Biškup, Petar Čovran, Gabrijel Biškup, Mihael Piskač, David Šešet, Patrik Lukavečki, Emanuel Njegovec, Tamara Granda, Tessa Piskač i Ivana Šešet.
